钦定古今图书集成/明伦汇编/官常典/第323卷 > 陈道亨
## 钦定古今图书集成/明伦汇编/官常典/第323卷 > 陈道亨

按《明外史》本传：“道亨，字孟起，新建人。万历十四年进
士。除刑部主事，历南京吏部郎中。同里邓以赞、衷贞
吉亦官南都，人号江右三清。遭母丧，家毁于火，僦屋
以居，穷冬无帏，妻御葛裳，与子拾遗薪爇以御寒。或
有遗赠，拒弗受。由湖广参政迁山东按察使、右布政
使，转福建为左，所至不私一钱。以右副都御史提督”
操江。光宗立，进工部右侍郎，总理河道。天启二年，妖
贼徐鸿儒作乱。道亨守济宁，扼诸要害，以卫漕舟。事
平，增俸，赐银币。寻拜南京兵部尚书，参赞机务。杨涟
等群击魏忠贤，被谯责。道亨愤，偕九卿上言：“高皇帝
定令，内臣止供扫除，不得典兵预政。陛下徒念忠贤
微劳，举魁柄授之，恣所欲为。举朝忠谏皆不纳，何重
视宦竖，轻天下士大夫至此？”疏入不纳。道亨遂连疏
求去，诏许乘传归。逾年卒。道亨贞亮有守，自参政至
尚书，不以家累自随，一苍头执爨而已。崇祯初，赠太
子少保，谥清襄。子弘绪，字士业，为晋州知州，以文名。